文房四友歎
作者：謝翱
朝代：宋

paragraphs: 昆吾莫邪輕毛錐，平生故人皆引去。
剡溪之皙絳邑黔，獨與石君作一處。
中書間起免冠謝，輒被溺冠仍嫚駡。
見幾自媿後穆生，正恐髠舂不與赦。
有時怒髪豎相如，熟視蒙恬挽其鬚。
泓尤淪棄敢自愛，老龜支床息猶在。
荆山風雨朝暮號，璞在吾懷足何罪。
恨不雪恥酬諸姬，背水一戰漢爲池。
楮生不改舊邊幅，三褫何但高閣束。
客卿騎項百折磨，猶恐玄能赤吾族。
此時不平義重生，陽城裂麻欲死爭。
平生國士立橋下，誓死守此漆身啞。